VSC Sklep I Kr 7493/2021
Sodna praksa višjih sodišč, 2021-03-02

Zinka Strašek (preds.), Marija Bovha (poroč.), Jožica Arh Petković

prenos krajevne pristojnosti - razlogi za prenos pristojnosti

Če obstajajo enake okoliščine, ki utemeljujejo tehten razlog za prenos krajevne pristojnosti pri vseh okrajnih sodiščih na območju višjega sodišča, prenos krajevne pristojnosti na drugo stvarno pristojno okrajno sodišče na območju tega višjega sodišča ni upravičen oziroma utemeljen.

Predlog za prenos krajevne pristojnosti se zavrne.

1. Okrajna sodnica Okrajnega sodišča v ...je dne 22. 2. 2021 predlagala prenos krajevne pristojnosti v kazenski zadevi zoper osumljeno B. P. zaradi kaznivih dejanj grožnje po prvem odstavku 135. člena, zatajitve po prvem odstavku 208. člena in zalezovanja po prvem odstavku 134. a člena KZ-1. Zoper osumljenko je Okrožno državno tožilstvo v Celju pri Okrajnem sodišču v ...u dne 11. 2. 2021 predlagalo opravo posameznih preiskovalnih dejanj zaradi utemeljenega suma, da je storila prej opisana kazniva dejanja. Okrajna sodnica, ki ji je zadeva dodeljena v reševanje je v predlogu izpostavila, da se prvo prej navedeno osumljenki očitano kaznivo dejanje preganja na predlog oškodovanca predsednika Višjega sodišča A. A.., drugo na predlog predsednice Okrožnega sodišča v... B. B. in tretje na predlog odvetnika C. C.. Dalje je navedla, da je osumljenka bila zaposlena kot pripravnica na Višjem sodišču v ..., v predlogu za opravo posameznih preiskovalnih dejanj pa se predlaga poleg zaslišanja prej navedenih oškodovancev tudi zaslišanje mag. D. D.. in sodnice E. E.. Meni, da te okoliščine predstavljajo tehten razlog, zaradi katerega bi lahko bil ustvarjen videz pristranskosti, če bi o zadevi odločal katerikoli sodnik Okrajnega sodišča v ..., zaradi česar da je podan tehten razlog za prenos krajevne pristojnosti po 35. členu Zakona o kazenskem postopku (ZKP).

3. Okrajna sodnica Okrajnega sodišča v Celju predlaga prenos krajevne pristojnosti po 35. členu ZKP. Po prvem odstavku 35. člena ZKP lahko skupno neposredno višje sodišče določi za postopek drugo stvarno pristojno sodišče na svojem območju, če je očitno, da se bo tako lažje izvedel postopek ali če so za to drugi tehtni razlogi. Tehtni razlogi za prenos krajevne prisotnosti so okoliščine, ki objektivno ne zagotavljajo nepristranskega sojenja v smislu prvega odstavka 23. člena Ustave Republike Slovenije oziroma prvega odstavka 6. člena EKČP. Po 2. točki 104. člena Zakona o sodiščih (ZS) je višje sodišče pristojno za odločanje o prenosu pristojnosti na drugo okrajno sodišče s svojega območja. Po 6. točki 106. člena ZS pa je Vrhovno sodišče RS pristojno za odločanje o prenosu pristojnosti med okrajnimi sodišči z območja različnih višjih sodišč.

4. Po oceni višjega sodišča predlog za prenos krajevne pristojnosti ni utemeljen. Okoliščine, da je osumljenka opravljala sodniško pripravništvo kot volonterka na Višjem sodišču v ..., da je oškodovanec pri kaznivem dejanju grožnje predsednik Višjega sodišča v ... A. A., da je predlog za pregon pri kaznivem dejanju zatajitve podala predsednica Okrožnega sodišča v ... B. B., da je predlog za kaznivo dejanje zalezovanja podal odvetnik C. C., in da se predlaga v predmetni zadevi zaslišanje mag. D. D., ... ter okrajne sodnice na Okrajnem sodišču v ... E. E.., s katerimi predlagateljica utemeljuje obstoj tehtnega razloga za prenos krajevne pristojnosti iz Okrajnega sodišča v Celju na drugo okrajno sodišče na območju Višjega sodišča v ..., so podane oziroma obstajajo tudi pri vseh ostalih okrajnih sodiščih na območju Višjega sodišča v ... Ob takem stanju prenos krajevne pristojnosti na drugo stvarno pristojno okrajno sodišče na območju Višjega sodišča v ... ne bi bil upravičen in zato predlog tudi ni utemeljen.

5. Glede na obrazloženo je višje sodišče o predlogu za prenos krajevne pristojnosti odločilo tako kot je navedeno v izreku tega sklepa.

6. Zoper ta sklep ni pritožbe (tretji odstavek 35. člena ZKP).

Zakon o kazenskem postopku (1994) - ZKP  - člen 35, 35/1, 35/3

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.